
SINTEZA 
avizelor la proiectul Programului multianual strategic în domeniul cooperării internaționale pentru dezvoltare și asistență umanitară 2027–2030 
	Participantul la avizare
	Nr. crt.
	Conținutul obiecției,
propunerii, recomandării, concluzii
	Argumentarea
autorului proiectului

	Avizare și consultare publică[footnoteRef:2] [2:  Anunț privind inițierea elaborării proiectului Programului multianual în domeniul cooperării internaționale pentru dezvoltare și asistență umanitară 2027-2030 (număr unic 839/MAE/2026)] 


	Cancelaria de Stat

Nr. 26-78-2041 din 08 septembrie 2026
	1. 
	Programul, deși conține unele elemente de structură specifice documentelor de politici publice, precum: denumirea documentului, obiective generale, obiective specifice, ș.a., nu poate fi încadrat în categoria documentelor de politici publice, întrucât nu respectă structura și cerințele aplicabile acestora și nu stabilește acțiuni de reformă și politici în domeniu. Acesta se încadrează în prevederile pct. 11.1 din Regulamentul cu privire la planificarea strategică, aprobat prin Hotărârea Guvernului nr. 386/2020 și anume în categoria programelor de finanțare și a programelor de suport, reprezentând un mecanism/instrument dedicat finanțării și operaționalizării proiectelor concrete, orientate spre realizarea unor obiective specifice, inclusiv la nivel regional și local. În acest context, pentru asigurarea coerenței cu statutul și natura juridică a Programului și pentru evitarea unor interpretări eronate, se va exclude din textul Programului, de la pct. 1.2. „Temeiul juridic și instituțional”, alineatul al treilea, sintagma „primul document de politici publice”, precum și de la pct. 8.2. „Evaluarea Programului”, alineatul al doilea, sintagma „și va fi realizată în conformitate cu legislația națională aplicabilă monitorizării și evaluării documentelor de politici publice”.
	Se acceptă parțial.
Se acceptă propunerea privind excluderea calificării Programului drept „document de politici publice” și a trimiterii la legislația aplicabilă monitorizării și evaluării documentelor de politici publice. Totodată, caracterul strategic multianual al Programului se menține, în conformitate cu art. 8 din Legea nr. 149/2025. Pct. 1.2 și pct. 8.2 din Program au fost ajustate corespunzător.

	
	2. 
	În același context, se reiterează necesitatea examinării suplimentare și a revizuirii utilizării sintagmei „document de planificare strategică”, întrucât utilizarea acesteia nu corespunde cadrului național de reglementare în domeniul planificării strategice.
	Se acceptă.
În vederea evitării asocierii Programului cu categoria documentelor de planificare strategică reglementate prin HG nr. 386/2020, sintagma „document de planificare strategică” se revizuiește.
În concordanță cu art. 8 din Legea nr. 149/2025 și cu poziția susținută de MAE în Sinteza avizelor la proiectul legii, Programul va fi prezentat ca având caracter strategic multianual și ca stabilind cadrul strategic pentru activitățile CIDAU. Pct. 1.1 din Program și formulările corespunzătoare din Nota de fundamentare au fost ajustate.

	
	3. 
	Includerea în Program a politicilor pentru diasporă printre domeniile de expertiză ale Republicii Moldova, care pot fi valorificate în cadrul cooperării internaționale pentru dezvoltare, în vederea susținerii dezvoltării instituționale și consolidării capacităților statelor partenere
	Se acceptă.
Deși politicile pentru diasporă și managementul migrației sunt deja reflectate în prioritățile tematice și geografice ale Programului, observația vizează în mod distinct includerea acestora între domeniile de expertiză și avantajele comparative ale Republicii Moldova.
Pentru asigurarea coerenței interne a Programului, pct. 3.3 se completează cu sintagma „politicile privind diaspora și managementul migrației”. Proiectul Programului a fost ajustat.

	Ministerul Finanțelor

Nr. 03-03/86/1445 din 11 septembrie 2026
	4. 
	Se recomandă revizuirea Capitolului VII „Finanțare”, în vederea concentrării prevederilor asupra aspectelor relevante pentru planificarea și finanțarea Programului și evitării dublării prevederilor deja reglementate prin Legea nr. 149/2025 cu privire la cooperarea internațională pentru dezvoltare și asistență umanitară. Spre exemplu, se propune excluderea alin. 5, întrucât conținutul acestuia este deja reglementat prin Legea nr. 149/2025, precum și a alin. 7 de după tabel, care conține informații irelevante.
	Se acceptă.
Capitolul VII „Finanțare” a fost revizuit prin excluderea prevederilor care dublează cadrul normativ existent și a informațiilor care nu sunt relevante pentru planificarea financiară a Programului. Au fost menținute prevederile privind estimarea multianuală, limitele alocațiilor bugetare și caracterul indicativ al proiecțiilor financiare. Proiectul Programului a fost ajustat.

	
	5. 
	Se consideră necesară indicarea costurilor estimative pentru perioada 2027–2030, dezagregate separat pentru „Cooperare pentru dezvoltare (implementare directă și indirectă)” și „Asistență umanitară”.
	Nu se acceptă.
Art. 10 alin. (2) din Legea nr. 149/2025 prevede includerea în Program a unei estimări multianuale a mijloacelor financiare alocate din bugetul de stat, în limita cheltuielilor prevăzute în acest scop în cadrul bugetar pe termen mediu, fără a impune dezagregarea estimărilor pe cele două componente.
Estimările disponibile pentru perioada 2027–2030 sunt stabilite global pentru activitățile CIDAU și nu conțin o repartizare bugetară validată separat între cooperarea pentru dezvoltare și asistența umanitară. Totodată, componenta de asistență umanitară reprezintă, potrivit Legii nr. 149/2025, o cotă din mijloacele financiare alocate anual Ministerului Afacerilor Externe, iar cuantumul concret se determină în cadrul planificării bugetare aferente Planului anual CIDAU.
Introducerea în Program a unor valori distincte pentru anii 2027–2030, în lipsa unor limite bugetare aprobate sau estimate distinct pe componente, ar avea un caracter nefundamentat. Tabelul va păstra estimarea multianuală generală prevăzută în cadrul bugetar.

	
	6. 
	În ceea ce privește finanțarea măsurilor prevăzute în Program, se va menționa că aceasta se realizează din bugetul de stat, în limita alocațiilor bugetare aprobate în acest scop.
	Se acceptă.
Propunerea este întemeiată, având în vedere necesitatea evitării dublării prevederilor deja reglementate prin Legea nr. 149/2025 cu privire la cooperarea internațională pentru dezvoltare și asistență umanitară și a menținerii în Capitolul VII doar a elementelor relevante pentru planificarea și finanțarea Programului.
În acest sens, din Capitolul VII se exclud prevederile care reproduc reguli deja stabilite de cadrul normativ aplicabil, precum și informațiile care nu sunt necesare pentru fundamentarea financiară a Programului.
Se mențin prevederile privind estimarea multianuală a mijloacelor financiare, finanțarea în limita alocațiilor bugetare aprobate, corelarea cu Cadrul bugetar pe termen mediu și legea anuală a bugetului de stat, precum și caracterul indicativ al proiecțiilor financiare.
Proiectul Programului a fost ajustat corespunzător.

	
	7. 
	Se va ține cont de faptul că fiecare autoritate bugetară poate identifica, după caz, resursele financiare necesare pentru implementarea unor măsuri noi prin redistribuirea alocațiilor bugetare și/sau în cadrul limitelor de cheltuieli stabilite, fără solicitarea unor resurse financiare suplimentare, în condițiile legislației în vigoare.
	Se acceptă parțial.
Precizarea este compatibilă cu principiile generale ale planificării și executării bugetare. Autoritățile publice pot utiliza, în condițiile legislației finanțelor publice și în limitele competențelor și alocațiilor aprobate, mecanismele bugetare disponibile pentru finanțarea activităților care le revin.
Totodată, această regulă are caracter general de executare bugetară și nu necesită reproducerea sa în Program. Introducerea unei prevederi distincte ar dubla cadrul normativ bugetar, contrar recomandării Ministerului Finanțelor de concentrare a Capitolului VII asupra elementelor strict necesare Programului. Proiectul Programului nu necesită modificare.

	Serviciul de Informații și Securitate al Republicii Moldova

Nr. IE/8829 din 01 septembrie 2026
	8. 
	În limita competenței funcționale comunică lipsa obiecțiilor și a propunerilor.
	Se acceptă.

	Ministerul Mediului

Nr. 02/1-05/2839 din 24 august 2026 

	9. 
	În limitele competenței funcționale, comunică susținerea acestuia fără propuneri și obiecții.
	Se acceptă.

	Ministerul Sănătății

Nr. 08/ 3012 din 21 august 2026
	10. 
	În limita competențelor funcționale, își exprimă lipsa de obiecții și propuneri.
	Se acceptă. 

	Ministerul Educației și Cercetării

Nr. 02/498/26 din 7 septembrie 2026

	11. 
	Includerea educației, în lista avantajelor comparative ale Republicii Moldova la pct. 3.3 din Program. Punctul 3.3 enumeră domeniile în care Republica Moldova dispune de experiență relevantă, și anume reforma și transformarea instituțională, transformarea digitală și guvernarea electronică, managementul finanțelor publice, managementul frontierelor, gestionarea situațiilor de urgență și protecția civilă, fără a menționa educația. Această omisiune contravine pct. 4.2 din Program, care stabilește prioritatea tematică „Educație, formare și dezvoltarea capitalului uman", precum și pct. 3.1 din Nota de fundamentare, care include expres acest domeniu. Propunem completarea listei de la pct. 3.3 cu domeniul educației pentru asigurarea coerenței interne a documentului.
	Se acceptă.
Propunerea este justificată în vederea asigurării coerenței interne a Programului. În structura consolidată a pct. 4.2, educația, formarea și dezvoltarea capitalului uman sunt reflectate în cadrul priorității tematice „Dezvoltare umană și economică incluzivă”. Totodată, pct. 3.3 se completează cu sintagma „educația, formarea și dezvoltarea capitalului uman”, în vederea reflectării acestui domeniu între avantajele comparative ale Republicii Moldova. Proiectul Programului a fost ajustat.

	
	12. 
	Reflectarea burselor ca flux de Asistență Oficială pentru Dezvoltare. Capitolul VI include, printre instrumentele de realizare a activităților, „burse, stagii profesionale, schimburi academice și alte activități de dezvoltare a capitalului uman", fără ca Programul să reglementeze modul de evidență și raportare a acestora. Potrivit metodologiei Comitetului de Asistență pentru Dezvoltare al OCDE, bursele și costurile de instruire acordate cetățenilor statelor eligibile constituie fluxuri raportabile ca Asistență Oficială pentru Dezvoltare. Republica Moldova suportă deja asemenea cheltuieli, prin locurile de studii alocate anual cetățenilor străini din contul bugetului de stat și prin bursele acordate în temeiul acordurilor bilaterale, gestionate de Ministerul Educației și Cercetării. Neincluderea acestora în arhitectura Programului va duce la subestimarea volumului real al Asistenței Oficiale pentru Dezvoltare raportate de Republica Moldova.
	Se acceptă parțial.
Bursele de studii și de cercetare sunt prevăzute de cadrul normativ CIDAU ca formă de implementare directă, iar Capitolul VI al Programului include bursele, stagiile profesionale și schimburile academice între instrumentele de implementare. În vederea consolidării mecanismului de raportare, pct. 6.2 a fost completat cu obligația autorităților și instituțiilor publice de a colecta și transmite informațiile privind activitățile și cheltuielile eligibile pentru raportarea AOD. Totodată, pct. 8.3 stabilește raportarea AOD în conformitate cu metodologia OCDE-DAC. Cheltuielile aferente burselor pot fi raportate ca AOD în măsura în care îndeplinesc criteriile de eligibilitate aplicabile. Nu se consideră necesară instituirea în Program a unui mecanism distinct de evidență și raportare exclusiv pentru burse.

	Ministerul Muncii și Protecției Sociale

Nr. 04/4729 din 02 septembrie 2026
	13. 
	Referitor la proiectul Programului:
La pct. 4.2 „Priorități tematice”, rubrica „Sănătate și protecție socială”, se propune substituirea sintagmei „consolidarea serviciilor sociale” cu sintagma „dezvoltarea și consolidarea sistemelor de protecție socială, inclusiv a serviciilor sociale”. La aceeași secțiune, rubrica „Egalitatea de gen și incluziunea socială”, se propune completarea enumerării intervențiilor cu sintagma „prevenirea și combaterea violenței împotriva femeilor și a violenței în familie”.
	Se acceptă. 
Propunerile au fost integrate în cadrul pct. 4.2, în contextul consolidării priorităților tematice. În cadrul priorității „Dezvoltare umană și economică incluzivă” au fost incluse expres „dezvoltarea și consolidarea sistemelor de protecție socială, inclusiv a serviciilor sociale”, precum și „prevenirea și combaterea violenței împotriva femeilor și a violenței în familie”. Proiectul Programului a fost ajustat.

	
	14. 
	La capitolul VII „Finanțare”, prevederea potrivit căreia „Mijloacele financiare alocate pentru activitățile de cooperare internațională pentru dezvoltare și asistență umanitară sunt gestionate de MAE” urmează a fi precizată, pentru a nu crea aparența că toate resursele destinate activităților CIDAU, indiferent de sursa bugetară, sunt gestionate de Ministerul Afacerilor Externe. În acest sens, se propune reformularea prevederii astfel: „Mijloacele financiare alocate Ministerului Afacerilor Externe pentru activitățile CIDAU sunt gestionate de Ministerul Afacerilor Externe. Activitățile finanțate din bugetele altor autorități publice se realizează potrivit competențelor acestora și cadrului normativ aplicabil. Propunerea este necesară inclusiv pentru corelarea cu mecanismul stabilit prin Hotărârea Guvernului nr. 181/2026, care prevede situații în care activitățile de asistență umanitară sunt finanțate și implementate din bugetele altor autorități publice.
	Se acceptă.
Observația a fost valorificată prin excluderea prevederii potrivit căreia mijloacele financiare destinate activităților CIDAU sunt gestionate de MAE, pentru a evita interpretarea că aceasta vizează și resursele alocate în bugetele altor autorități publice. Competențele autorităților privind finanțarea și implementarea activităților CIDAU sunt stabilite de cadrul normativ aplicabil. Proiectul Programului a fost ajustat.

	
	15. 
	Referitor la Nota de fundamentare:
La pct. 3.1, descrierea priorităților geografice urmează a fi corelată cu prevederile pct. 4.1 din Program. Nota de fundamentare indică drept prioritare Europa de Sud-Est, Caucazul de Sud și Asia Centrală, în timp ce Programul include expres și Europa de Est. În consecință, textele urmează a fi corelate, astfel încât enumerarea priorităților geografice să corespundă în cele două documente.
	Se acceptă.
Pct. 3.1 din Nota de fundamentare a fost ajustat prin includerea expresă a Europei de Est, în vederea corelării cu pct. 4.1 din Program.

	Ministerul Dezvoltării Economice și Digitalizării

Nr. 03-3081 din 07 septembrie 2026

	16. 
	La proiectul Programului:
Capitolul IV, pct. 4.2 „Priorități tematice” (pag. 8), în cadrul priorității „Dezvoltare economică durabilă și competitivitate”, este prevăzută intervenția „Dezvoltarea competențelor profesionale”. Menționăm că formularea acestei intervenții este insuficient de specifică, întrucât nu permite identificarea clară a domeniului sau domeniilor vizate, precum și a tipului de competențe profesionale care urmează a fi dezvoltate. Menținerea formulării în forma actuală poate genera interpretări diferite cu privire la obiectivul, conținutul și aria de aplicare a intervenției. În acest context, considerăm necesară revizuirea și concretizarea intervenției prin precizarea domeniului sau domeniilor de intervenție și, după caz, a categoriilor de competențe profesionale vizate, astfel încât aceasta să fie suficient de clară și delimitată pentru a permite o aplicare unitară și o evaluare corespunzătoare a rezultatelor preconizate. Prin urmare, se recomandă reformularea intervenției „Dezvoltarea competențelor profesionale” într-o manieră mai specifică, care să reflecte în mod explicit domeniul de intervenție și rezultatele urmărite.
	Se acceptă parțial. 
În contextul revizuirii și restructurării pct. 4.2 „Priorități tematice”, intervenția „dezvoltarea competențelor profesionale”, prevăzută anterior în cadrul priorității „Dezvoltare economică durabilă și competitivitate”, a fost integrată în prioritatea „Dezvoltare umană și economică incluzivă” și reformulată astfel: „dezvoltarea competențelor profesionale în domeniile relevante pentru prioritățile Programului și necesitățile statelor partenere”. Detalierea domeniilor și categoriilor concrete de competențe profesionale, precum și a rezultatelor urmărite, se va realiza, după caz, prin Planul anual CIDAU și documentele de implementare, în funcție de specificul intervențiilor. Proiectul Programului a fost ajustat.

	Ministerul Apărării

Nr. 11/1289 din  24 august 2026

	17. 
	Comunică lipsa de obiecții și propuneri.
	Se acceptă.

	Ministerul Energiei 

Nr. 09/ 2269 din 21 august 2026 
	18. 
	Se propune a se indica temeiul juridic concret pentru emiterea prezentului act normativ, corespunzător art. 44 alin. (1) din Legea nr. 100/2017 cu privire la actele normative, astfel clauza de adoptare a hotărârii se va completa după textul ,,art. 8” cu textul ,,alin. (3)”.
	Se acceptă.
Art. 8 alin. (3) din Legea nr. 149/2025 constituie temeiul juridic specific privind avizarea Programului de către Comitetul consultativ și aprobarea acestuia de către Guvern. În clauza de adoptare a proiectului hotărârii Guvernului, textul „art. 8” se substituie cu textul „art. 8 alin. (3)”.
Proiectul hotărârii Guvernului a fost ajustat.

	
	19. 
	La pct. 1.2 ”Temeiul juridic și instituțional” se propune de substituit „Programul este un document strategic pe termen mediu, elaborat pentru o perioadă de patru ani, în conformitate cu art. 8 din Legea nr. 149/2025 și cu Legea nr. 100/2017 cu privire la actele normative, și se aprobă prin hotărâre a Guvernului “ cu „Programul este un document strategic pe termen mediu, elaborat pentru o perioadă de patru ani, în conformitate cu art. 8 din Legea nr. 149/2025 și Regulamentul cu privire la planificarea strategică, aprobat prin H.G. nr. 386/2020 și se aprobă prin hotărâre de Guvern, conform pct. (5) art. 24 „Documente de politici” din Legea nr. 100/2017 cu privire la actele normative”.
	Nu se acceptă.
Programul multianual strategic CIDAU este instituit expres prin art. 8 din Legea nr. 149/2025, care reglementează perioada de elaborare, conținutul, autoritatea responsabilă și modalitatea de aprobare a acestuia. Totodată, potrivit avizului Cancelariei de Stat asupra prezentului proiect, Programul nu se încadrează în categoria documentelor de politici publice, fiind incident pct. 11.1 din Regulamentul cu privire la planificarea strategică, aprobat prin Hotărârea Guvernului nr. 386/2020, referitor la programele de finanțare și programele de suport. 
În aceste condiții, nu se justifică indicarea Hotărârii Guvernului nr. 386/2020 ca temei de elaborare a Programului și nici trimiterea la art. 24 alin. (5) din Legea nr. 100/2017, acesta din urmă reglementând modalitatea de aprobare a documentelor de politici. Proiectul Programului nu se modifică.

	
	20. 
	La pct. 1.3 ”Corelarea cu documentele naționale și internaționale de politici” Se propune indicarea denumirii Programului de activitate al Guvernului „Economie europeană, stat eficient”, în calitate de document de referință la nivel național.
	Se acceptă.
Completarea propusă asigură identificarea exactă a documentului național de referință deja menționat la pct. 1.3 din Program și contribuie la claritatea și coerența textului.
În consecință, la pct. 1.3 „Corelarea cu documentele naționale și internaționale de politici”, sintagma „Programului de activitate al Guvernului” se completează după cum urmează: „Programului de activitate al Guvernului „Economie europeană, stat eficient”.

	
	21. 
	La pct. 3.3 „Valoarea adăugată și avantajele comparative ale Republicii Moldova”, propunem completarea aliniatului nr. 2 în următoarea redacție: „Domeniile în care Republica Moldova dispune de experiență relevantă includ reforma și transformarea instituțională, transformarea digitală și guvernarea electronică, managementul finanțelor publice, managementul frontierelor, gestionarea situațiilor de urgență și protecția civilă, precum și consolidarea rezilienței și securității energetice.”
	Se acceptă.
Proiectul Programului a fost modificat.

	
	22. 
	Se propune completarea Programului, la secțiunea VI „Modalități de implementare și rolul instituțiilor”, respectiv pct. 6.2, cu o referire expresă la rolul Ministerului Energiei în calitate de autoritate publică centrală de resort, responsabilă de furnizarea expertizei sectoriale și susținerea implementării intervențiilor circumscrise componentelor privind eficiența energetică, securitatea și reziliența energetică, precum și tranziția energetică și reducerea vulnerabilității energetice, similar modului în care este menționat rolul Inspectoratului General pentru Situații de Urgență la componenta de asistență umanitară.
	Nu se acceptă.
Pct. 6.2 stabilește deja rolul general al ministerelor și al altor autorități publice centrale în furnizarea expertizei sectoriale, formularea și implementarea activităților în domeniile lor de competență.
Individualizarea Ministerului Energiei ar conduce la necesitatea enumerării distincte a tuturor ministerelor de resort. Referirea separată la Inspectoratul General pentru Situații de Urgență are un temei specific în art. 19 din Legea nr. 149/2025 și în mecanismul de asistență umanitară reglementat prin Hotărârea Guvernului nr. 181/2026.
Proiectul Programului nu se modifică.

	
	23. 
	Se propune ca activitățile concrete aferente acestor priorități tematice, instituțiile beneficiare, precum și resursele necesare să fie stabilite prin Planul anual CIDAU, cu consultarea prealabilă a Ministerului Energiei, în conformitate cu mecanismul prevăzut de Hotărârea Guvernului nr. 181/2026.
	Se acceptă parțial.
Propunerea privind stabilirea prin Planul anual CIDAU a activităților concrete, beneficiarilor și resurselor necesare este deja reflectată în proiectul Programului și corespunde prevederilor Legii nr. 149/2025 și mecanismului stabilit prin Hotărârea Guvernului nr. 181/2026.
Nu se consideră necesară instituirea unei consultări prealabile distincte cu Ministerul Energiei. Potrivit Legii nr. 149/2025 și Hotărârii Guvernului nr. 173/2026, autoritățile publice centrale de resort participă, după caz, la procesul de planificare și avizare a activităților CIDAU atunci când acestea vizează domeniile aflate în competența lor, în consecință, nu se justifică instituirea unei proceduri speciale de consultare prealabilă. Proiectul Programului nu necesită modificări suplimentare.



	Ministerul Afacerilor Interne

Nr. 18/3455 din 25 august 2026
	24. 
	Referitor la proiectul hotărârii:  
Se propune la clauza de adoptare, se atestă că temeiul juridic este incomplet, urmând a fi indicat expres alin. (3) al art. 8 din Legea nr. 149/2025, care stabilește că „Programul se supune avizării Comitetului consultativ și se aprobă de către Guvern”. Totodată, se va indica sursa publicării a Legii nr. 149/2025.

	Se acceptă.
Clauza de adoptare a proiectului hotărârii a fost completată cu referirea expresă la art. 8 alin. (3) din Legea nr. 149/2025, precum și cu sursa publicării acesteia în Monitorul Oficial al Republicii Moldova. Proiectul hotărârii Guvernului a fost ajustat.

	
	25. 
	Se propune completarea cu un punct distinct care va reglementa punerea în sarcina Ministerului Afacerilor Externe a controlului asupra executării hotărârii, or, potrivit pct. 252 din Regulamentul Guvernului, aprobat prin Hotărârea Guvernului nr. 610/2018, hotărârile se contrasemnează de către miniștrii care au obligația executării acestora şi/sau care sunt responsabili de domeniile de activitate care intră, parțial sau integral, în obiectul de reglementare al actului respectiv.  
	Se acceptă.
Proiectul hotărârii a fost completat cu un punct distinct potrivit căruia controlul asupra executării hotărârii se pune în sarcina Ministerului Afacerilor Externe. Proiectul hotărârii Guvernului a fost ajustat.

	
	26. 
	Referitor la proiectul Programului:
Se atestă că acesta, în calitate de document de politici publice, nu corespunde exigențelor de la pct. 16-19 din Regulamentul cu privire la planificarea strategică, aprobat prin Hotărârea Guvernului nr. 386/2020, urmând a fi ajustat corespunzător.
	Nu se acceptă.
Propunerea pornește de la premisa calificării Programului multianual strategic CIDAU drept document de politici publice în sensul Regulamentului cu privire la planificarea strategică, aprobat prin Hotărârea Guvernului nr. 386/2020.
Programul reprezintă un instrument strategic multianual specific domeniului CIDAU, instituit direct prin art. 8 din Legea nr. 149/2025, care stabilește conținutul, perioada de elaborare, autoritatea responsabilă și procedura de aprobare a acestuia. Operaționalizarea Programului se realizează prin Planul anual CIDAU prevăzut distinct la art. 9 din aceeași lege.
Totodată, în cadrul procesului de elaborare și avizare a Legii nr. 149/2025 a fost menținut caracterul distinct al Programului și nu a fost reținută asimilarea acestuia structurii documentelor de politici publice reglementate prin Hotărârea Guvernului nr. 386/2020.
Prin urmare, exigențele prevăzute la pct. 16–19 din Regulamentul aprobat prin Hotărârea Guvernului nr. 386/2020 nu sunt aplicabile Programului multianual strategic CIDAU. Proiectul Programului nu se modifică. 

	
	27. 
	La subpct. 1.2., alineatul al doilea, se va menționa că Programul este elaborat inclusiv în conformitate cu Hotărârea Guvernului nr. 386/2020 cu privire la planificarea strategică.
	Nu se acceptă.
Programul multianual strategic CIDAU este un instrument strategic specific, instituit direct prin art. 8 din Legea nr. 149/2025, care stabilește conținutul, perioada de elaborare, autoritatea responsabilă și procedura de aprobare a acestuia. În cadrul procesului de elaborare și avizare a Legii nr. 149/2025 a fost menținut caracterul distinct al Programului față de documentele de politici publice reglementate prin Hotărârea Guvernului nr. 386/2020.
Prin urmare, includerea Hotărârii Guvernului nr. 386/2020 ca temei de elaborare a Programului nu se justifică, întrucât ar crea premisa încadrării acestuia în categoria documentelor de politici publice reglementate prin actul menționat. Proiectul Programului nu se modifică.

	
	28. 
	Se consider necesar revizuirea și uniformizarea terminologiei utilizate pe întreg cuprinsul acestuia, precum și corelarea, după caz, a noțiunilor cu terminologia consacrată de Legea nr. 248/2025 privind managementul situațiilor de criză. Drept exemplu, pe întreg textul proiectului sunt utilizați termeni precum: ,,situații de urgență, crize și dezastre”, ,,situații de urgență și protecției civile”, „managementul situațiilor de urgență”, ,,situații de criză și urgență umanitară” etc.). Această ajustare este necesară pentru asigurarea coerenței terminologice a Programului, evitarea suprapunerilor și a interpretărilor neuniforme, precum și pentru corelarea documentului cu cadrul normativ aplicabil.
	Se acceptă.
Terminologia Programului a fost revizuită și corelată, după caz, cu Legea nr. 248/2025 în prevederile referitoare la managementul situațiilor de criză. Au fost eliminate formulările suprapuse și neuniforme. Se mențin noțiunile sectoriale „criză umanitară”, „dezastre”, „protecție civilă” și „situații de urgență”, acolo unde acestea au conținut propriu în cadrul normativ aplicabil. Proiectul Programului a fost ajustat.

	
	29. 
	La Cap. IV, pct. 4.2., prioritatea tematică „Securitatea umană și reziliența societală”, sunt prezentate distinct managementul riscurilor și al situațiilor de criză, consolidarea capacităților de răspuns și recuperare, consolidarea capacităților în domeniul protecției civile, reducerii riscurilor de dezastre și managementului situațiilor de urgență. Aceste domenii urmează a fi sistematizate și corelate, întrucât formulările utilizate se suprapun parțial, iar elementele menționate se încadrează, în funcție de context, în domeniul managementului situațiilor de criză, coordonat la nivel național de Centrul Național de Management al Crizelor.
	Se acceptă.
În contextul restructurării pct. 4.2, domeniile semnalate au fost sistematizate în cadrul priorității „Dezvoltare instituțională și reziliență”, prin formularea: „managementul situațiilor de criză, reducerea riscurilor de dezastre și protecția civilă, inclusiv consolidarea capacităților pentru prevenire, pregătire, răspuns și recuperare”. Astfel, au fost eliminate suprapunerile dintre formulările existente anterior. Proiectul Programului a fost ajustat.

	
	30. 
	La Cap. V, pct. 5.3 „Răspuns umanitar”, urmează a fi revizuite referirile la utilizarea resurselor disponibile potrivit legislației privind rezervele de stat și de mobilizare, ca parte a asistenței umanitare, precum și la contribuția Agenției Rezerve Materiale la implementarea Programului, prin acordarea, cu titlu de asistență umanitară, a bunurilor din rezervele de stat și de mobilizare, în condițiile și în limitele stabilite de Guvern.
Din redacția actuală nu rezultă cu suficientă claritate justificarea includerii acestor prevederi și nici modul în care acestea se integrează în mecanismul de implementare și finanțare a Programului.
	Se acceptă.
Din pct. 5.3 se exclude integral enunțul privind contribuția Agenției Rezerve Materiale la implementarea Programului, pentru a evita interpretarea potrivit căreia bunurile din rezerve constituie resurse sau activități planificate în cadrul Programului. Proiectul Programului a fost ajustat.

	
	31. 
	Cu referire la contribuția Agenției Rezerve Materiale la implementarea Programului poate crea impresia că bunurile din rezerve constituie resurse ori activități planificate în cadrul acestuia. Or, potrivit art. 3 alin. (1) lit. a) din Legea nr. 104/2020 cu privire la rezervele de stat și de mobilizare, decizia privind eliberarea și acordarea bunurilor din rezervele de stat şi de mobilizare ca ajutoare umanitare aparține Guvernului, iar Agenția Rezerve Materiale asigură executarea acestei, în limitele competențelor sale legale. În același sens, Regulamentul privind mecanismul de realizare a activităților de cooperare internațională pentru dezvoltare și asistență umanitară, aprobat prin Hotărârea Guvernului nr. 181/2026, reglementează distinct acordarea asistenței umanitare sub formă de bunuri și materiale de primă necesitate din rezervele de stat și de mobilizare, cu trimitere la Legea nr. 104/2020, separat de regulile generale privind implementarea și finanțarea activităților prevăzute de Legea nr. 149/2025 cu privire la cooperarea internațională pentru dezvoltare și asistență umanitară. Prin urmare, în lipsa unei justificări clare privind necesitatea includerii prevederilor respective și a modului în care acestea se corelează cu mecanismul de implementare și finanțare a Programului, considerăm necesară excluderea din proiectul Programului a referirilor la bunurile din rezervele de stat și de mobilizare și la contribuția Agenției Rezerve Materiale.
	Nu se acceptă.
Reformularea propusă nu mai este necesară, întrucât, ca urmare a acceptării observațiilor precedente, enunțul privind contribuția Agenției Rezerve Materiale este exclus integral din pct. 5.3.

	
	32. 
	În același context, prevederea care face trimitere la art. 19 alin. (2) din Legea nr. 149/2025, urmează a fi corelată cu textul normei invocate, prin substituirea formulării „sau prin detașarea echipelor de intervenție la dezastre” cu textul utilizat în lege: „și a asistenței cu echipe de intervenție la dezastre”.
	Se acceptă.
Propunerea este întemeiată. Întrucât prevederea Programului face trimitere expresă la art. 19 alin. (2) din Legea nr. 149/2025, formularea urmează a fi corelată cu terminologia utilizată de norma legală invocată. Sintagma „sau prin detașarea echipelor de intervenție la dezastre” se substituie cu sintagma „și a asistenței cu echipe de intervenție la dezastre”.

	
	33. 
	În ceea ce privește ultimul enunț din secțiunea 5.3. din proiect, potrivit căruia „Agenția Rezerve Materiale din cadrul Ministerului Afacerilor Interne poate contribui la implementarea Programului prin acordarea, cu titlu de asistenta umanitară, a bunurilor din rezervele de stat sau de mobilizare, în condițiile și in limitele stabilite de Guvern”, se propune a fi revizuit, în vederea asigurării concordantei cu prevederile art. 10 alin. (1) și art. 16 alin. (1) Legii nr. 104/2020. Se recomandă reformularea prevederii, după cum urmează: ,,Agenția Rezerve Materiale din cadrul Ministerului Afacerilor Interne poate contribui la implementarea Programului prin eliberarea bunurilor materiale din rezervele de stat si de mobilizare, cu titlu de asistență umanitară, în cognițiile și în modul stabilit de legislația privind rezervele de stat si de mobilizare.”
	Se acceptă. 
Observația a fost valorificată prin excluderea din pct. 5.3 a referirilor la contribuția Agenției Rezerve Materiale la implementarea Programului și la bunurile din rezervele de stat și de mobilizare, pentru a evita interpretarea potrivit căreia acestea constituie resurse sau activități planificate în cadrul Programului. Regimul eliberării și acordării bunurilor din rezervele de stat și de mobilizare rămâne reglementat de cadrul normativ aplicabil. Proiectul Programului a fost ajustat.

	
	34. 
	Referitor la nota de fundamentare:
La pct. 3.1, se menționează că intervențiile vor viza cu prioritate statele din Europa de Sud-Est, Caucazul de Sud și Asia Centrală, fiind indicată ulterior, cu titlu exemplificativ, inclusiv Ucraina. În acest sens, se propune corelarea prevederilor Notei de fundamentare cu cele ale Programului, prin utilizarea unei formulări unitare referitoare la prioritățile geografice, inclusiv prin reflectarea Europei de Est.
	Se acceptă.
Observația coincide cu propunerea formulată anterior la pct. 15 din tabelul de sinteză. Pentru asigurarea coerenței între Nota de fundamentare și Program, la pct. 3.1 din Nota de fundamentare se va utiliza o formulare unitară privind prioritățile geografice, prin reflectarea expresă a Europei de Est. Textul se va formula după cum urmează: „Pentru perioada 2027–2030, intervențiile se vor concentra cu prioritate asupra Europei de Est, Caucazului de Sud, Europei de Sud-Est și Asiei Centrale.”

	
	35. 
	În același timp, în cuprinsul notei se menționează că finanțarea activităților se va efectua în limita mijloacelor, aprobate anual prin legea bugetului de stat și în conformitate cu Cadrul bugetar pe termen mediu, „precum și din alte surse permise de legislație”. În vederea asigurării coerenței documentelor aferente proiectului și evitării interpretărilor neuniforme, se propune corelarea formulărilor privind sursele de finanțare, fie prin reflectarea în Program a tuturor surselor de finanțare aplicabile, fie prin ajustarea corespunzătoare a Notei de fundamentare.
	Se acceptă.
Pentru asigurarea coerenței între Program și Nota de fundamentare, din Nota de fundamentare se elimină sintagma „precum și din alte surse permise de legislație”. Formularea privind finanțarea se corelează cu prevederile Legii nr. 149/2025 și cu Capitolul VII al Programului, potrivit cărora finanțarea activităților prevăzute în Program din bugetul de stat se realizează în limita alocațiilor bugetare aprobate în acest scop și în concordanță cu Cadrul bugetar pe termen mediu și legea anuală a bugetului de stat. Nota de fundamentare a fost ajustată.

	
	36. 
	La pct. 7, la compartimentul „Proiectul urmează a fi supus expertizei anticorupție, precum și expertizei juridice, în conformitate cu prevederile art. 35 și 37 ale Legii nr. 100/2017.”, se propune substituirea textului „art. 35 și 37” cu textul „art. 36 și 37”. Or, potrivit redacției în vigoare a Legii nr. 100/2017 cu privire la actele normative, art. 35 reglementează expertiza de compatibilitate cu legislația UE, iar expertiza anticorupție și expertiza juridică sunt efectuate în conformitate cu art. 36 și, respectiv, art. 37. Aceeași referință la art. 36–37 este utilizată și în practica recentă de promovare a proiectelor actelor normative.
	Se acceptă.
Propunerea este întemeiată. Potrivit redacției în vigoare a Legii nr. 100/2017 cu privire la actele normative, art. 36 reglementează expertiza anticorupție, iar art. 37 – expertiza juridică, în timp ce art. 35 reglementează expertiza de compatibilitate cu legislația Uniunii Europene. În consecință, la pct. 7 din Nota de fundamentare, textul „art. 35 și 37” se substituie cu textul „art. 36 și 37”.


	
	37. 
	Se propune revizuirea redacțională a proiectului în vederea eliminării unor erori gramaticale, tehnice și de exprimare, precum și pentru uniformizarea terminologiei utilizate.
	Se acceptă.
Proiectul hotărârii Guvernului, Programul și Nota de fundamentare au fost revizuite sub aspect redacțional și tehnic pentru eliminarea erorilor gramaticale și pentru uniformizarea terminologiei și a exprimării. Documentele au fost ajustate corespunzător.

	Consultare externă

	Consultări tehnice cu experții din cadrul Direcției pentru politici de Dezvoltare și Umanitare, Ministerul Afacerilor Externe al României

25 august 2026
	38. 
	Se recomandă limitarea numărului de priorități tematice ale Programului și corelarea acestora cu Agenda 2030 pentru Dezvoltare Durabilă și Obiectivele de Dezvoltare Durabilă, prin concentrarea structurii tematice la maximum trei priorități-cadru, în locul celor nouă priorități prevăzute în versiunea inițială.

	Se acceptă.
Recomandarea a fost valorificată prin restructurarea pct. 4.2 „Priorități tematice”, cele nouă priorități prevăzute în versiunea inițială fiind consolidate în trei priorități-cadru: 1) „Dezvoltare instituțională și reziliență”; 2) „Dezvoltare umană și economică incluzivă”; 3) „Tranziție verde, mediu și schimbări climatice”.
Noua structură asigură o mai bună concentrare și coerență strategică a Programului și facilitează corelarea intervențiilor cu Agenda 2030 pentru Dezvoltare Durabilă și cu Obiectivele de Dezvoltare Durabilă relevante. Restructurarea a fost realizată prin gruparea domeniilor conexe și complementare, cu păstrarea direcțiilor esențiale de intervenție prevăzute în versiunea inițială.
Astfel, domeniile privind buna guvernare și consolidarea instituțiilor democratice, securitatea umană și reziliența societală, precum și transformarea digitală și inovarea au fost integrate în prioritatea „Dezvoltare instituțională și reziliență”; domeniile privind dezvoltarea economică durabilă și competitivitatea, educația și dezvoltarea capitalului uman, sănătatea și protecția socială au fost reunite în prioritatea „Dezvoltare umană și economică incluzivă”; iar domeniile privind mediul, schimbările climatice și dezvoltarea verde, precum și tranziția energetică și reducerea vulnerabilității energetice au fost integrate în prioritatea „Tranziție verde, mediu și schimbări climatice”.
Aspectele privind drepturile omului, egalitatea de gen, nediscriminarea și principiul „a nu lăsa pe nimeni în urmă”, precum și considerentele de mediu și climă au fost consolidate în compartimentul „Teme transversale”, fiind aplicabile, în funcție de relevanță, pe parcursul ciclului intervențiilor.
Totodată, în noua structură au fost integrate observațiile sectoriale formulate de Ministerul Educației și Cercetării, Ministerul Muncii și Protecției Sociale, Ministerul Dezvoltării Economice și Digitalizării, Ministerul Afacerilor Interne și Ministerul Energiei, inclusiv în ceea ce privește educația și dezvoltarea capitalului uman, protecția socială, dezvoltarea economică incluzivă, managementul situațiilor de criză și protecția civilă, precum și securitatea, eficiența și reziliența energetică și tranziția energetică justă.

	Consultare publică

	
Consultare publică 

Ședința din 03.09.2026
(procesul verbal se anexează)
	39. 
	Reflectarea dimensiunii interetnice și consolidarea participării tinerilor, inclusiv a celor din comunitățile etnice, în activitățile CIDAU.





	Se acceptă parțial.
Principiile incluziunii sociale, nediscriminării și respectării drepturilor omului, precum și participarea economică și socială a tinerilor sunt deja reflectate în Program. Dimensiunea propusă poate fi valorificată în proiectele și activitățile CIDAU fără instituirea unei priorități tematice distincte. Proiectul Programului nu necesită intervenție suplimentară.

	
	40. 
	Promovarea bunelor practici de guvernanță participativă și a mecanismelor de implicare a tinerilor în activitățile CIDAU.
	Se acceptă parțial. 
Promovarea participării publice este deja reflectată în Program, inclusiv în cadrul priorității „Dezvoltare instituțională și reziliență”. Totodată, participarea tinerilor este integrată în cadrul priorității „Dezvoltare umană și economică incluzivă”. Mecanismele concrete de implicare a tinerilor pot fi valorificate, după caz, în cadrul proiectelor și activităților CIDAU, fără instituirea în Program a unui mecanism distinct destinat exclusiv participării tinerilor. Proiectul Programului nu necesită modificări suplimentare.

	
	41. 
	Utilizarea schimburilor de experiență, formării și cooperării internaționale pentru consolidarea capacităților tinerilor și ale organizațiilor care îi reprezintă, inclusiv promovarea diplomației de tineret.
	Se acceptă parțial. 
Programul include programe de instruire, schimburi de experiență, burse, stagii profesionale, schimburi academice și alte activități de dezvoltare a capitalului uman. Aceste instrumente pot fi valorificate inclusiv în activități adresate tinerilor. Diplomația de tineret poate fi susținută, după caz, prin instrumentele existente, fără instituirea acesteia ca prioritate sau instrument distinct al Programului.

	
	42. 
	Asigurarea comunicării corespunzătoare a activităților și rezultatelor Programului, în vederea sporirii vizibilității acestora.


	Se acceptă. 
Programul include expres între instrumentele de implementare activitățile de comunicare, educație pentru dezvoltare și conștientizare publică. Modalitățile concrete de comunicare și promovare a rezultatelor vor putea fi stabilite în cadrul Planului anual CIDAU și al activităților de implementare. Propunerea este deja reflectată în proiectul Programului.

	
	43. 
	Asigurarea unei corelări mai clare între obiectivele Programului și resursele financiare disponibile.
	Nu se acceptă.
Programul stabilește o estimare financiară multianuală indicativă, iar finanțarea activităților se realizează în limita alocațiilor bugetare aprobate. Totodată, activitățile concrete și resursele aferente sunt stabilite anual prin Planul anual CIDAU, în funcție de priorități, necesitățile identificate și capacitatea bugetară a statului. Cadrul existent asigură corelarea dintre priorități, activități și resurse, astfel încât nu este necesară o completare suplimentară a Programului.

	
	44. 
	Examinarea oportunității unei concentrări geografice mai pronunțate a intervențiilor asupra Asiei Centrale și regiunii Orientului Mijlociu și Africii de Nord (MENA), cu accent pe Africa de Nord.
	Nu se acceptă. 
Asia Centrală este deja prevăzută de Program ca regiune de interes pentru activitățile CIDAU, iar regiunea Orientului Mijlociu și Africii de Nord este inclusă între ariile în care pot fi realizate intervenții selective, gradual și preponderent prin mecanisme multilaterale. În condițiile resurselor disponibile și ale principiului concentrării geografice, nu se consideră oportună modificarea ierarhiei geografice stabilite prin Program.

	
	45. 
	Valorificarea cooperării pentru dezvoltare prin prisma diplomației economice, în special prin facilitarea transferului expertizei Republicii Moldova și crearea parteneriatelor economice; 
Valorificarea Programului pentru promovarea expertizei și capacităților Republicii Moldova și pentru facilitarea unor parteneriate economice cu statele beneficiare
	Se acceptă parțial. 
Se acceptă valorificarea expertizei Republicii Moldova și posibilitatea unor efecte economice și instituționale complementare ale cooperării. Totodată, identificarea de noi piețe pentru operatorii economici moldoveni nu poate constitui o finalitate proprie a CIDAU/AOD. Obiectivul principal al intervenției trebuie să rămână dezvoltarea și necesitățile statului beneficiar. Nu se introduce diplomația economică drept obiectiv distinct și nu se introduce identificarea piețelor ca finalitate CIDAU.

	
	46. 
	Consolidarea implicării sectorului privat, inclusiv prin parteneriate, cofinanțare, implementarea proiectelor, valorificarea expertizei sectoriale, consultarea mediului de afaceri și participarea operatorilor economici la activități de asistență umanitară.
	Se acceptă.
Este oportună recunoașterea expresă a sectorului privat ca actor relevant pentru implementarea Programului. În acest sens, pct. 6.2 include sectorul privat între actorii care pot participa la realizarea Programului. Mecanismele concrete de selectare, contractare, finanțare, cofinanțare și participare la implementarea proiectelor se aplică în conformitate cu cadrul normativ relevant și nu necesită reglementare detaliată în Program. Implicarea și consultarea actorilor relevanți, inclusiv a sectorului privat, pot fi realizate în procesul de planificare și implementare a activităților CIDAU, în funcție de natura intervențiilor. Totodată, nu se consideră necesară instituirea prin Program a unei periodicități obligatorii sau a unui mecanism procedural distinct de consultare a mediului de afaceri.

	
	47. 
	Consolidarea rolului societății civile în implementarea, monitorizarea și comunicarea activităților CIDAU, precum și crearea unor sinergii mai eficiente între MAE, ministerele de resort și alte autorități publice, în vederea valorificării expertizei naționale în implementarea activităților CIDAU.
	Se acceptă.
Programul prevede coordonarea interinstituțională de către MAE și participarea ministerelor și a altor autorități publice la realizarea activităților CIDAU în domeniile lor de competență. Totodată, organizațiile societății civile sunt incluse între actorii relevanți care pot contribui la implementarea Programului. Modalitățile concrete de cooperare și implicare vor fi stabilite, după caz, în cadrul Planului anual CIDAU și al documentelor de implementare, fără a fi necesară instituirea în Program a unor mecanisme procedurale suplimentare.

	
	48. 
	Valorificarea transferului de expertiză, burselor de studii, stagiilor și altor forme de mobilitate ca instrumente ale cooperării pentru dezvoltare, inclusiv valorificarea expertizei și competențelor profesionale ale membrilor diasporei prin participarea la activități de transfer de expertiză și facilitarea contactelor și parteneriatelor relevante.
	Se acceptă parțial.
Transferul de expertiză, bursele, stagiile profesionale, schimburile academice și alte forme de mobilitate sunt prevăzute expres între instrumentele de implementare ale Programului. Totodată, Programul include politicile privind diaspora și managementul migrației și prevede valorificarea contribuției diasporei la dezvoltare. În acest cadru, expertiza și competențele profesionale ale membrilor diasporei pot fi valorificate în activitățile CIDAU, în funcție de necesitățile intervențiilor, fără instituirea unui mecanism distinct în Program.

	Expertizare anticorupție și juridică

	Ministerul Afacerilor Interne

Nr.18/4112 din 07 octombrie 2026























	49. 
	La proiectul Programului, subpct. 1.1. se atrage atenția că, întru corespunderea normelor de tehnică legislativă reflectate în art. 54 alin. (1) lit. i) din Legea nr. 100/2017 cu privire la actele normative, utilizarea abrevierii „CIDAU” se va face doar după explicarea acesteia în text, la prima utilizare.
	Se acceptă.
În vederea respectării prevederilor art. 54 alin. (1) lit. i) din Legea nr. 100/2017 cu privire la actele normative, abrevierea „CIDAU” va fi utilizată după explicarea acesteia la prima menționare în text. Proiectul Programului a fost ajustat corespunzător.


	
	50.
	Adițional, se menține propunerea de completare a subpct. 1.2. cu referința că Programul este elaborat inclusiv în conformitate cu Hotărârea Guvernului nr. 386/2020 cu privire la planificarea strategică. Or, acesta constituie actul normativ de bază care stabilește procesele de planificare strategică și operațională, elaborare, implementare, monitorizare și evaluare la nivelul administrației publice centrale. Suplimentar, pct. 2 din Regulamentul cu privire la planificarea strategică statuează că planificarea strategică reprezintă procesul complex și cuprinzător prin care Guvernul stabilește obiectivele și direcțiile de dezvoltare a țării, identifică resursele necesare pentru implementarea politicilor publice, anticipează provocările viitoare și definește prioritățile strategice pe termen mediu și lung, în scopul de a ghida deciziile și acțiunile guvernamentale în vederea îmbunătățirii calității vieții cetățenilor, creșterii competitivității economice, asigurării securității și stabilității, precum și dezvoltarea sustenabilă pe termen lung. Astfel, argumentarea din tabelul de sinteză precum că Programul multianual strategic de cooperare reprezintă un instrument strategic multianual specific domeniului CIDAU, nu este relevantă. Faptul că acesta este indicat în art. 8 din Legea nr. 149/2025 cu privire la cooperarea internațională pentru dezvoltare și asistență umanitară denotă intenția statului de a dezvolta acest domeniu.
	Nu se acceptă.
Se reiterează argumentele expuse în tabelul de sinteză, inclusiv poziția formulată de Cancelaria de Stat prin avizul nr. 26-78-2041 din 8 septembrie 2026, potrivit căreia Programul nu se încadrează în categoria documentelor de politici publice sau a documentelor de planificare strategică reglementate prin Hotărârea Guvernului nr. 386/2020.
În acest sens, în urma avizării, proiectul Programului a fost ajustat prin excluderea calificării acestuia drept „document de politici publice” și revizuirea sintagmei „document de planificare strategică”.
Totodată, se reiterează că Programul reprezintă un instrument strategic multianual specific domeniului cooperării internaționale pentru dezvoltare și asistență umanitară, elaborat în temeiul art. 8 din Legea nr. 149/2025, care reglementează expres elaborarea și aprobarea acestuia.
Prin urmare, se consideră justificată menținerea abordării deja reflectate în proiectul ajustat, fără introducerea unei referințe suplimentare la Hotărârea Guvernului nr. 386/2020.

	Centrul Național Anticorupție

Nr.06/2/18592 din 13.10.2026

	           51.
	Concluzia expertizei: În virtutea prevederilor art. 28 alin. (2) din Legea integrității nr. 82/2017, coroborate cu prevederile art. 2, 34 și 36 din Legea nr. 100/2017 cu privire la actele normative, proiectul prenotat nu este pasibil de expertiza anticorupție, în măsura în care dispozițiile acestuia nu întrunesc caracteristicile normelor juridice menționate supra.
	Se acceptă.

	Ministerul Justiției

Nr. 04/1-11697 din 19.10.2026
	52.
	În conformitate cu art. 53 alin. (4) din Legea nr. 100/2017 cu privire la actele normative, articolele, punctele, capitolele, titlurile, părțile și cărțile se numerotează consecutiv de la începutul şi până la sfârșitul actului normativ. În același sens, amintim că art. 52 din Lege, stabilește că punctul este elementul structural de bază al hotărârilor Guvernului. Acestea, de regulă, nu au denumire, sunt expuse fără utilizarea cuvântului „punct” şi se însemnează consecutiv cu numere ordinare, exprimate prin cifre arabe, urmate de punct, începând cu primul și terminând cu ultimul, de la începutul şi până la sfârșitul actului normativ. Pentru interpretare corectă și aplicare comodă, punctele pot fi divizate în subpuncte care se numerotează prin adăugarea consecutivă a cifrelor arabe, până la gradul de detaliere necesar.
	Se acceptă.


	
	       53.
	Într-o altă ordine de idei, cu titlu general, referitor la abrevieri, constatăm necesitatea revizuirii acestora și aducerea în concordanță a proiectului cu prevederile art. 54 alin. (1) lit. i) din Legea nr. 100/2017. Potrivit acestuia, exprimarea prin abrevieri a unor denumiri sau termeni se poate face numai după explicarea acestora în text, la prima folosire. Soluția autorului de a insera lista abrevierilor într-o anexă separată nu este judicioasă.
	Se acceptă.
Abrevierile utilizate în proiect au fost revizuite și explicate la prima menționare în text, în conformitate cu art. 54 alin. (1) lit. i) din Legea nr. 100/2017. Lista separată a abrevierilor a fost exclusă din proiectul Programului.


	
	54.
	La subpct. 1.2, amintim că temeiul juridic al actelor normative se indică, în clauza de adoptare a acestora. Cu referire la temeiul instituțional, semnalăm că prevederile propuse sunt inutile, or, art. 5 din Lege stabilește deja că Ministerul Afacerilor Externe elaborează și monitorizează implementarea Programului. Astfel, nu este necesară instituirea sau reglementarea suplimentară, prin hotărârea Guvernului de aprobare a Programului, a unei noi ordini instituționale, ci doar asigurarea implementării Programului în limitele competențelor și atribuțiilor stabilite prin legislație.
	Se acceptă.
Compartimentul „Temeiul juridic și instituțional” a fost exclus din proiectul Programului, având în vedere că temeiul juridic este indicat în clauza de adoptare a hotărârii Guvernului, iar atribuțiile Ministerului Afacerilor Externe sunt stabilite prin Legea nr. 149/2025.


	
	55.
	Amintim că Notele de subsol nu reprezintă elemente de structură ale actului normativ, fapt pentru care urmează a fi excluse.
	Se acceptă. 

	
	56.
	La subpct. 1.3, constatăm necesitatea completării documentelor de politici de referință cu actele normative prin care acestea sunt aprobate.
	Se acceptă.

	
	57.
	La subpct. 2.2, textul „este reglementată prin Legea nr. 149/2025 și” se va exclude ca fiind inutil.
	Se acceptă.


	
	58.
	La capitolul III „OBIECTIVELE GENERALE ȘI SPECIFICE”, subpct. 3.3 se va revizui prin prisma obiectului de reglementare al capitolului.
	Se acceptă. 
Capitolul III a fost revizuit și structurat în două secțiuni distincte, consacrate obiectivului general și obiectivelor specifice. Prevederile privind valoarea adăugată și avantajele comparative ale Republicii Moldova au fost integrate în partea introductivă a Programului, în vederea corelării conținutului cu obiectul capitolului.


	
	59.
	La capitolul VII „FINANȚARE”, amintim că potrivit art. 53 din Legea nr. 100/2017, capitolele reprezintă elemente de structură complexe. Prin urmare, acestea nu pot fi constituite dintr-un singur punct.
	Se acceptă.
Capitolul VII „Finanțare” a fost restructurat în puncte distincte, care reglementează planificarea financiară, estimarea multianuală, caracterul indicativ al acesteia, limitele finanțării și flexibilitatea planificării anuale. Estimarea financiară a fost integrată în text, fără modificarea valorilor anuale și a totalului prevăzut pentru perioada 2027–2030.

	Ministerul Sănătății 

Nr. 08/3771 din 16.10.2026
	60.
	Ministerul Sănătății a examinat proiectul de hotărâre a Guvernului pentru aprobarea Programului multianual strategic în domeniul cooperării internaționale pentru dezvoltare și asistență umanitară 2027-2030 (număr unic 839/MAE/2026) și, în limita atribuțiilor sale funcționale, își exprimă lipsa de obiecții și propuneri.
	Se acceptă.




	
	
	



	
	
	



